આકાશના મહારાજા તરીકે પ્રચાર બહુ થાય છે, પણ એર ઇન્ડિયાને આકાશમાં ઊડતા રહેવામાં ભારે તકલીફ પડી રહી છે. આ વાત સૌ જાણે છે. એર ઇન્ડિયાને વેચવા કાઢવામાં આવી, પણ લોકશાહીના જમાનામાં રાજાશાહીની જેમ ચાલતી એરલાઇન્સ કોઈને જોઈતી નથી. તેનું કોઈ ઘરાક મળ્યું નથી. એર ઇન્ડિયાના મહારાજા ગ્રાહકોને જરાક ઝૂકીને સલામ કરે ત્યારે રજવાડી સ્વાગતનો અહેસાસ થાય. વાત ત્યાં સુધી મર્યાદિત હતી ત્યાં સુધી બરાબર છે, પણ આ મહારાજા હમણાં ચીન સામે ઝૂકી પડ્યાં. ચીનની સરકારે આપેલા હુકમ સામે જી હૂજુર કહીને તાબડતોબ એર ઇન્ડિયાએ નમતું જોખી લીધું. ચીનની સરકાર દુનિયાભરની એરલાઇન્સોને ધમકાવી રહી છે કે તમારા વેબસાઇટ્સ પર તાઇવાનને અલગ દેશ તરીકે દર્શાવવો નહીં. તેને તમારે ચીન તાઇપેઇ પ્રાંત ગણવો. તાઇવાન ના લખવું પણ ચાઇનીઝ તાઇપેઇ એવું લખવું.